钦定古今图书集成/明伦汇编/氏族典/第179卷 > 《廖用贤尚友录》 > 牵秀
## 钦定古今图书集成/明伦汇编/氏族典/第179卷 > 《廖用贤尚友录》 > 牵秀

按《晋书牵秀传》：“秀字成叔，武邑观津人也。祖招，魏雁
门太守。秀博辩有文才，性豪侠，弱冠得美名，为太保
卫瓘、尚书崔洪所知。太康中，调补新安令，累迁司空
从事中郎。与帝舅王恺相轻侮，坐免官。后司空张华
请为长史。秀任气好为将帅。张昌作乱，长沙王乂遣
秀讨昌。秀出关，因奔成都王颖。颖伐乂，以秀为冠军”
将军，与陆机、王粹等共为河桥之役。惠帝西幸长安，
以秀为尚书，河间王颙，甚亲任之。关东诸军奉迎大
驾，以秀为平北将军，镇冯翊。秀与颙将马瞻等将辅
颙以守关中。颙密遣使就东海王越求迎，越遣将糜
晃等迎颙。时秀拥众在冯翊，晃不敢进。颙长史杨腾
前不应越军，惧越讨之，欲取秀以自效，诈称颙命，使
秀罢兵，腾遂杀秀于万年。